বাংলা বলায় বেধড়ক মার, ফের ডবল ইঞ্জিনের ওড়িশায় আক্রান্ত পরিযায়ী শ্রমিক

ওয়েবডেস্ক- ফের বিজেপি শাসিত ওড়িশায় (Odisha) আক্রান্ত বাঙালি পরিযায়ী শ্রমিক (Migrant Worker)। বাংলা বলায় কপালে জুটল বেধড়ক মার। মারধর, অত্যাচারের পাশাপাশি জোর করে ‘জয় শ্রীরাম’ বলতে বাধ্য করা হল হুগলির গোঘাটের বাসিন্দা রাজা আলিকে (Raja Ali)।

এমনকী তার ৮ মাস ধরে কষ্ট করে রোজগারের ৫০ হাজার টাকা কেড়ে নেওয়া হয় বলে অভিযোগ। আতঙ্কে রাতারাতি লুকিয়ে সেরাজ্য ছেড়ে পালিয়ে আসেন গোঘাটের ওই যুবক। এরপর থেকেই আতঙ্কিত পরিবারের সদস্যরা। ছেলের উপর নির্যাতনের কথা বলতে গিয়ে কান্নায় ভেঙে পড়লেন পরিযায়ী শ্রমিকের অসুস্থ বাবা। ছেলের রোজগারেই চলত সংসার। উপার্জনের টাকাও ছিনিয়ে নেওয়া হয়েছে।

আরও পড়ুন- ‘তৃণমূল মানেই…,’ হিন্দমোটর কাণ্ডে শাসক দলকে তোপ শুভেন্দুর

এখন সংসার চলবে কীভাবে, তা ভেবেই দিশাহারা পরিবার। আগামী ২২ জানুয়ারি হুগলি সফরে আসছেন তৃণমূলের সর্বভারতীয় সাধারণ সম্পাদক অভিষেক বন্দ্যোপাধ্যায়। তাঁর সঙ্গে দেখা করে তাদের অসহায় অবস্থার কথা তুলে ধরতে চান পরিবারের সদস্যরা।

জানা গেছে, গত ৮ মাস আগে ওড়িশার কটকে পাথর মিস্ত্রি হিসেবে কাজে যান গোঘাটের ভাদুর পঞ্চায়েতের বিরামপুর গ্রামের বাসিন্দা রাজা আলি। বাংলা বলায় এর আগেও তাকে হুমকি দেওয়া হয়েছিল। তারপর থেকে কার্যত লুকিয়েই কাজ করতেন। যে ঘরে ভাড়া থাকতেন সেখানে ঝামেলা এড়াতে দরজা বাইরে থেকে তালা দিয়ে দিতেন বাড়ির মালিক।

বুধবার ১০-১২ জন মিলে তালা ভেঙে ঘরে ঢুকে এই কাণ্ড ঘটায় বলে অভিযোগ। তারা সকলেই বিজেপি কর্মী বলে আক্রান্তের দাবি। রাজা আলির গ্রামে প্রায় ১৭০টি পরিবার বসবাস করে। তাঁদের বেশিরভাগই ভিনরাজ্যে কর্মরত। এই ঘটনার পর সকলেই আতঙ্কিত। এই ঘটনায় শুরু হয়েছে রাজনৈতিক চাপানউতোর। এনিয়ে বিজেপি তীব্র আক্রমণের পাশাপাশি আক্রান্তের পাশে থাকার আশ্বাস দিয়েছে স্থানীয় তৃণমূল নেতৃত্ব। যদিও অভিযোগ অস্বীকার করেছে বিজেপি।